62018TJ0031_RES
Kawża T-31/18
Luisa Izuzquiza u Arne Semsrott
vs
l-Aġenzija Ewropea għall-Gwardja tal-Fruntiera u tal-Kosta
Sentenza tal-Qorti Ġenerali (L-Ewwel Awla) tas-27 ta’ Novembru 2019
“Aċċess għal dokumenti – Regolament (KE) Nru 1049/2001 – Dokumenti relatati ma’ operazzjoni navali mmexxija fil-Mediterran ċentrali fl-2017 minn Frontex – Bastimenti użati – Rifjut ta’ aċċess – Artikolu 4(1) tar-Regolament Nru 1049/2001 – Eċċezzjoni dwar il-protezzjoni tal-interess pubbliku fil-qasam tas-sigurtà pubblika”
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Kamp ta'’applikazzjoni – Talba ta’ aċċess intiża sabiex issir tfittxija f’databases – Inklużjoni – kunċett ta’ dokument eżistenti – Dokument ikkostitwit minn informazzjoni estratta mid-databases mill-għodod ta’ riċerka eżistenti – Inklużjoni
(Regolament tal-Parlament Ewropew u tal-Kunsill Nru 1049/2001, Artikolu 3(a))
(ara l-punti 51 sa 54)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta' aċċess għal dokumenti – Obbligu ta’ motivazzjoni – Portata – Prova tal-eżistenza ta’ riskju raġonevolment prevedibbli u mhux purament ipotetiku ta’ preġudizzju għal interess protett
(Regolament tal-Parlament Ewropew u tal-Kunsill Nru 1049/2001, premessa 11 u Artikolu 4)
(ara l-punti 58 sa 62, 74)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-interess pubbliku – Stħarriġ ġudizzjarju – Portata – Limiti
(Regolament tal-Parlament Ewropew u tal-Kunsill Nru 1049/2001, Artikolu 4(4)(a))
(ara l-punti 63 sa 65)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-interess pubbliku – Sigurtà pubblika – Portata – Ibbilanċjar tal-obbligu ta’ komunikazzjoni mal-bżonnijiet tas-sigurtà pubblika
(Regolamenti tal-Parlament Ewropew u tal-Kunsill Nru 1049/2001, l-ewwel inċiż tal-Artikolu 4(1)(a) u Nru 2016/1624, Artikolu 8(3) u 74(2))
(ara l-punti 91 sa 93)
Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-interess pubbliku – Sigurtà pubblika – Rifjut ta’ aċċess – Obbligu ta’ motivazzjoni – Portata
(Artikolu 296 TFUE; Regolament tal-Parlament Ewropew u tal-Kunsill Nru 1049/2001, l-ewwel inċiż tal-Artikolu 4(1)(a))
(ara l-punti 107, 108, 112)
Sunt
Fis-sentenza tas-27 ta’ Novembru 2019, Izuzquiza u Semsrott vs Frontex (T-31/18), il-Qorti Ġenerali ċaħdet ir-rikors ippreżentat kontra r-rifjut tal-Aġenzija Ewropea għall-Gwardja tal-Fruntiera u tal-Kosta (Frontex) li tagħti aċċess għal dokumenti li jinkludu informazzjoni dwar l-operazzjoni Triton, abbażi tal-eċċezzjoni dwar il-protezzjoni tal-interess pubbliku fil-qasam tas-sigurtà pubblika.
F’dan il-każ, Luisa Izuzquiza u Arne Semsrott, ir-rikorrenti, kienu ressqu quddiem Frontex talba għal aċċess għal dokumenti li tinkludi informazzjoni relatata mal-isem, mat-tip u mal-bandiera tal-bastimenti kollha li hija kienet użat bejn l-1 ta’ Ġunju u t-30 ta’ Awwissu 2017 fil-Mediterran ċentrali fil-kuntest tal-operazzjoni Triton. Din l-operazzjoni, imnidijja milnn Frontex f’Novembru 2014, kienet intiża sabiex ittejjeb is-superviżjoni u l-kontroll tas-sigurtà tal-fruntieri grazzi għal pattulji komuni u għal tagħmir għad-dispożizzjoni mill-Istati Membri. Frontex irrifjutat lir-rikorrenti l-aċċess għad-dokumenti li jinkludu din l-informazzjoni abbażi tal-eċċezzjoni prevista fl-ewwel inċiż tal-Artikolu 4(1)(a) tar-Regolament Nru 1049/2001 (
1
), dwar il-protezzjoni tal-interess pubbliku fil-qasam tas-sigurtà pubblika.
Qabel kollox, fir-rigward tal-argument invokat mir-rikorrenti li Frontex ma eżaminatx jekk kull dokument mitlub jaqax taħt l-eċċezzjoni bbażata fuq is-sigurtà pubblika, il-Qorti Ġenerali fakkret li, għalkemm id-dritt ta’ aċċess għad-dokumenti tal-istituzzjonijiet jikkonċerna biss id-dokumenti eżistenti u effettivament fil-pussess tal-istituzzjoni kkonċernata, id-distinzjoni bejn dokument eżistenti u dokument ġdid, fir-rigward tad-databases elettroniċi, għandha ssir abbażi ta’ kriterju adattat għall-ispeċifiċitajiet tekniċi ta’ dawn id-databases. Għalhekk, għandha tiġi kklassifikata bħala dokument eżistenti l-informazzjoni kollha li tista’ tiġi estratta minn database elettronika fil-kuntest tal-użu komuni tagħha bl-għajnuna tal-għodod ta’ tfittxija pprogrammati minn qabel, anki jekk din l-informazzjoni ma tkunx għadha ntweriet taħt din il-forma jew qatt ma ġiet imfittxija mill-membri tal-persunal tal-istituzzjonijiet. Konsegwentement, meta jiġi ġġenerat dokument li jkun fih tali informazzjoni, l-istituzzjoni jew l-aġenzija kkonċernata ma hijiex obbligata twettaq eżami individwali ta’ kull wieħed mid-dokumenti li minnhom toriġina l-informazzjoni mitluba, peress li l-parti essenzjali hija li, bħalma kien il-każ f’din il-kawża, l-informazzjoni inkwistjoni kienet is-suġġett ta’ tali eżami.
Sussegwentement, il-Qorti Ġenerali enfasizzat li, peress li l-eċċezzjonijiet previsti fl-Artikolu 4 tar-Regolament Nru 1049/2001 jidderogaw mill-prinċipju ta’ aċċess l-iktar wiesa’ possibbli tal-pubbliku għad-dokumenti, meta l-istituzzjoni kkonċernata tiddeċiedi li tirrifjuta l-aċċess għal dokument li tkun intalbet il-komunikazzjoni tiegħu, hija għandha, bħala prinċipju, tipprovdi spjegazzjonijiet fir-rigward tal-kwistjoni dwar b’liema mod l-aċċess għal dan id-dokument jista’ konkretament u effettivament jippreġudika l-interess protett minn eċċezzjoni. Barra minn hekk, ir-riskju ta’ tali preġudizzju għandu jkun raġonevolment prevedibbli u mhux purament ipotetiku.
Fl-aħħar nett, il-Qorti Ġenerali rrilevat li l-istituzzjoni jew l-aġenzija konvenuta, meta taffaċċja talba intiża sabiex tiżvela ċerta informazzjoni, ma hijiex obbligata, fil-motivi tal-att ikkontestat, li tiżvela elementi li jkollhom l-effett, li kieku l-imsemmija informazzjoni tiġi żvelata, li jippreġudikaw l-interess pubbliku kopert mill-eċċezzjoni invokata minn din l-istituzzjoni jew aġenzija. Jekk tali obbligu jeżisti, l-istituzzjoni jew l-aġenzija, meta tipprovdi dawn l-ispjegazzjonijiet fuq l-użu li jista’ jsir mill-informazzjoni mitluba, toħloq hija stess sitwazzjoni fejn, bl-aġir tagħha, is-sigurtà pubblika, li hija għandha bħala missjoni, b’mod partikolari, li tipproteġi, titqiegħed f’periklu. F’dan il-każ, Frontex sostniet li jekk l-informazzjoni mitluba tiġi żvelata, ikun possibbli, billi din tingħaqad ma’ informazzjoni disponibbli għall-pubbliku fuq ċerti siti tal-internet jew għodod marittimi, li tkun magħrufa l-pożizzjoni tal-bastimenti tal-ippattuljar u li, jekk ikunu fil-pussess ta’ din l-informazzjoni, in-netwerks kriminali involuti fit-traffiku tal-immigranti u t-traffikar tal-bnedmin jistgħu jadattaw il-modus operandi tagħhom sabiex jevitaw is-sorveljanza tal-fruntieri. Dawn l-ispjegazzjonijiet kienu jippermettu lir-rikorrenti jifhmu r-raġunijiet li għalihom l-aċċess għall-informazzjoni mitluba ġie rrifjutat lilhom.
(
1
)	Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1 Vol. 3, p. 331).